ઉત્તરપ્રદેશમાં વિધાનસભાની ચૂંટણીનો શંખનાદ થઇ ચૂક્યો છે. મુખ્ય રાજકીય પક્ષો કોઇ પણ હિસાબે ચૂંટણી જીતવાના વ્યૂહમાં પોતપોતાના પાસાંઓ ખેલી રહ્યા છે. હાલમાં જેની સત્તા છે તે સમાજવાદી પાર્ટીમાં બાપ-દીકરા વચ્ચે જ ‘યુદ્ધ’ ખેલાઇ ગયું અને તેમાં પુત્ર અખિલેશે પિતા મુલાયમસિંહને સ્પષ્ટ માત આપ્યા બાદ કેટલાકે અખિલેશને ભલે પિતા સામે બળવો પોકારનાર ઔરંગઝેબ સાથે સરખાવ્યા પરંતુ મુખ્યમંત્રી તરીકે પાંચ વર્ષ સુધી સારું શાસન આપનાર અખિલેશની ઇમેજ રાજ્યમાં ઘણી સારી છે. મુલાયમસિંહને મોટાભાગે લોકોએ હસી કાઢ્યા છે. છેલ્લે ચૂંટણીપંચનો સાઇકલના નિશાન માટેનો નિર્ણય પણ અખિલેશની તરફેણમાં આવતા હાલ પૂરતું કહી શકાય કે સપાની અંતિમ લડાઇનો વિષય હવે પૂરો થયો છે.